
R E F E R A T   D E   A P R O B A R E
privind aprobarea închirierii prin licitație publică a unui  imobil, proprietatea 
privată a Municipiului Brad, în suprafață utilă de 76 mp., situat în 
municipiul Brad, strada Dacilor, blocul 13, parter, 
apartamentul 25, județul Hunedoara


Având în vedere necesitatea valorificării eficiente și administrării în condiții de legalitate a bunurilor aparținând domeniului privat al Municipiului Brad, am inițiat prezentul proiect de hotărâre prin care am propus aprobarea închirierii prin licitație publică a imobilului în suprafață utilă de 76 mp., situat în municipiul Brad, strada Dacilor, blocul 13, parter, apartamentul 25, județul Hunedoara, în scopul desfășurării de activități administrative și de birou.
Conform Raportului de evaluare nr. 46D/31.12.2025, întocmit de către S.C. DOREVAL S.R.L., prin expert evaluator autorizat ANEVAR, Dorel VARGA, valoarea de inventar a imobilului identificat este de 237.938,56 lei și are destinația de ”spațiu pentru birouri”.
Acest imobil aparține domeniului privat al Municipiului Brad, este liber de orice sarcini și poate face obiectul închirierii în conformitate cu prevederile art. 332–348 din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare, act normativ care reglementează modalitatea de închiriere a bunurilor proprietate publică și privată a unităților administrativ-teritoriale.
Precizez că valoarea chiriei de piață minimă este de 1.653 lei / proprietate / lună conform Raportului de evaluare nr. 29D/29.09.2026, întocmit de către S.C. DOREVAL S.R.L., prin expert evaluator autorizat ANEVAR, domnul Dorel Varga, prețul minim de pornire a licitației publice fiind stabilit la suma de 21,75 lei/mp/lună.
Durata închirierii propusă este de 5 (cinci) ani, cu posibilitatea prelungirii prin act adițional, cu acordul părților și cu respectarea prevederilor legale și contractuale incidente.
În vederea desfășurării procedurii de închiriere, prin proiectul de hotărâre am propus aprobarea Documentației de atribuire, compusă din: Caietul de sarcini, Fișa de date a procedurii, Contractul – cadru, Formularele și modelele de documente, precum și împuternicirea Primarului Municipiului Brad pentru ca, în numele și pentru Municipiul Brad, să semneze contractul de închiriere.
Garanția de participare la licitație este stabilită la suma de 3.306,00 lei, conform documentației de atribuire.
Totodată, obligația obținerii avizelor, acordurilor și autorizațiilor necesare desfășurării activității, precum și încheierea contractelor cu furnizorii de utilități publice (energie electrică, apă-canal, salubritate etc.) cad în sarcina chiriașului.
În conformitate cu prevederile art. 317 din O.U.G. nr. 57/2019 privind Codul administrativ, cu modificările și completările ulterioare
    ”(1) Evaluarea ofertelor depuse se realizează de către o comisie de evaluare, compusă dintr-un număr impar de membri, care nu poate fi mai mic de 5.
     (2) Fiecăruia dintre membrii comisiei de evaluare i se poate desemna un supleant.
    (3)  Membrii comisiei de evaluare sunt:
[…]  b) reprezentanţi ai […], consiliilor locale […], precum și ai structurilor teritoriale ale Agenţiei Naţionale de Administrare Fiscală, numiţi în acest scop, în situaţia în care concedentul este unitatea administrativ – teritorială; […]  
    (4)  Componenţa comisiei de evaluare, membrii acesteia, precum şi supleanţii lor se stabilesc şi sunt numiţi prin ordin,  hotărâre sau decizie a concedentului, după caz.
    (5)  Preşedintele comisiei de evaluare şi secretarul acesteia sunt numiţi de concedent dintre reprezentanţii acestuia în comisie.”
Astfel, las la latitudinea Consiliului Local al Municipiului Brad desemnarea a doi reprezentanți, respectiv un membru titular și un supleant, pentru a face parte din comisia de evaluare a ofertelor, în vederea desfășurării procedurii în condiții de legalitate, imparțialitate și transparență.
	În contextul celor de mai sus, am inițiat prezentul proiect de hotărâre și îl supun spre dezbatere și aprobare plenului Consiliului Local al Municipiului Brad în forma prezentată.
	Invoc în susținerea propunerii mele prevederile art. 108 lit. c, art. 129 alin. 2 lit. c și alin. 6 lit. b, art. 297 alin. 1 lit. c, art. 317 alin. 1, alin. 2, alin. 3 lit. c, art. 332 – art. 348 din O.U.G. nr. 57/2019 privind Codul administrativ, cu modificările și completările ulterioare, ale art. 5 pct. 3 lit. e), art. 8 alin. (3) lit. b), art. 11 alin. (1) și alin. (2) lit. a) din O.G. nr. 71/2002 privind organizarea şi funcţionarea serviciilor publice de administrare a domeniului public şi privat de interes local, cu modificările și completările ulterioare, precum și ale Legii nr. 554/2004 a contenciosului administrativ, actualizată, cu modificările şi completările ulterioare.

